b'\n_START_ARTICLE_\nMelnikas (Bulgarija)\n_START_SECTION_\nPaveldas\n_START_PARAGRAPH_\nMelnikas yra architekt\xc5\xabrinis rezervatas turintis 96 architekt\xc5\xabros paminklus. Miestas i\xc5\xa1sid\xc4\x97st\xc4\x99s \xc4\xafsp\xc5\xabdingo kra\xc5\xa1tovaizd\xc5\xbeio vietoje\xc2\xa0\xe2\x80\x93 u\xc5\xbe jo i\xc5\xa1kil\xc4\x99 a\xc5\xa1triabriauniai smiltainio kalnai, primenantys obeliskus, grybus, bok\xc5\xa1tus, piramides. 6\xc2\xa0km \xc4\xaf pietry\xc4\x8dius nuo Melniko \xc4\xafsik\xc5\xabr\xc4\x99s Ro\xc5\xbeeno vienuolynas. Melnike yra XII-XIII a. bizanti\xc5\xa1kas namas, 1754\xc2\xa0m. pastatytas Kordopulovo namas, kuriame gaminamas stiprus vietinis vynas, 1815\xc2\xa0m. Pa\xc5\xa1ovo namas (jame dabar veikia miesto istorijos muziejus), Pa\xc5\xa1os namas (pastatytas turtingo b\xc4\x97jaus Osman\xc5\xb3 laikais), stovi keletas sen\xc5\xb3 ba\xc5\xbeny\xc4\x8di\xc5\xb3: \xc5\xa0v. Nikolajaus (XIII a.), \xc5\xa0v. Petro ir Pauliaus (1840\xc2\xa0m.), \xc5\xa0v. Nikolajaus Stebukladario (1756\xc2\xa0m.), \xc5\xa0v. Antano.\n_START_SECTION_\nIstorija\n_START_PARAGRAPH_\nManoma, kad senov\xc4\x97je Melniko vietoje gyveno trak\xc5\xb3 gentis med\xc5\xbeiai. Rom\xc4\x97n\xc5\xb3 laikais pastatytas tiltas, i\xc5\xa1lik\xc4\x99s iki \xc5\xa1i\xc5\xb3 dien\xc5\xb3. V\xc4\x97liau \xc4\x8dia \xc4\xafsik\xc5\xabr\xc4\x97 slavai ir pavadino vietov\xc4\x99 Melniku (nuo mel\xc2\xa0\xe2\x80\x93 kreida). Miestas suklest\xc4\x97jo valdant bulgar\xc5\xb3 chanui Presianui. Menikas tapo autonomi\xc5\xa1kos kunigaik\xc5\xa1tyst\xc4\x97s, valdytos Aleksijaus Slavo, centru. Osman\xc5\xb3 laikais miestas nuskurdo, ta\xc4\x8diau v\xc4\x97l atsigavo Bulgarijos atgimimo metu, kuomet tapo svarbiu vyno ir tabako eksporto centru. Pirmojo Balkan\xc5\xb3 karo metu buvo apgriautas, nuniokotas gaisro. V\xc4\x97liau miest\xc4\x85 atstat\xc4\x97 graikai. 1913\xc2\xa0m. graikai i\xc5\xa1sikraust\xc4\x97.'